Au non de notre Seigneur, Amen. En lan de lincarnation dicelluy courrant mil trois cenz cinquante et huit, le diemoige, jour de feste sainte Marie Magdelene. Je, Guillaumes Ferremouche de Paigny, demorant a Velers sur Soone, fais savoir a touz cels qui verront et ourront ces presentes lettres que comme je fusse tenuz, par moy et mes hoirs, obligiez a noble homme monseigneur Phelippe de Saint Ylaire, chevalier, pour et en non de censie, en cinq livres de cyre essis suis douhes pieces de prey contenans trois septures en la praerie de Velers ; li une ou prey de Lormois selont Jehan Annelot dune part, et le prey Guillamain de Villeyr, et la fille Ryant dautre part, li autre en cest dit leu selont Le Broissant dune part, et la mart dou pasquier dautre part, a payer de moy et de mes hoirs chascun an perpetuelmant ou mois de octambre. Et lidiz messire Phelippes hay donney, par luy et pour ses hoirs, perpetuelmant, a liglise de Notre Dame de Cisteaulx les dites cincq livres de cyre, ensamble douhes autres livres et dimee de cyre pour faire sept cirge le jour de la feste de la Magdelene que li anniversaire seray. Des quelx sept cierges li uns ardray en la chappelle de la Magdelene de Notre Dame de Cysteaulx dois vespres la voille de la Magdelene, nuit et jour, jusques le soir acomplies dou jour de ladite feste. Et dou remenant des diz sept cierges se feray une torche pour servir Deu au grant autey de Notre Dame de Cysteaulx, et se feray chascun an perpetuelmant lidiz luminaire a ladite feste de la Magdelene en non de Deu et de Notre Dame la Magdelene, en ladite chappelle en la quelle lidiz messire Phelippes seray mis et intumulez. Et lidiz messire Phelippes hait volu et se soit consentiz que je me obligesse, pour moy et par mes hoirs, au secretain qui ores est, et quil pour le temps seray en ladite yglise de Cystelx de paier chascun an perpetuelmant ou dit mois de octembre les dites cincq livres de cyre pour faire le dit luminaire par la meniere que dessus est divisiez. Pour ce est il que je, Guillaumes dessus diz, suis tenuz et promez, par mon sairemant donney sur Sains Euvangiles de Deu corporelmant, et sur lobligation de touz mes biens mobles et non moubles presenz et avenir quelx quilz soient, chascun an perpetuelmant oudit mois de octambre audit secretain qui ores est, et quil par temps seray ou non et au proffit de ladite iglise de Notre Dame de Cysteaulx payer et randre ladite cyre, ensamble touz et missions, se deffault y havoit et ou taux que deffault y hauroit, je, par moy et pour mes hoirs, veulx et outtroie que lidiz secretains, en non et au proffit de ladite yglise, puisse es dites pieces de prey recourre et icelles paure tenir et possider et lever les fruz et faire suen propremant, ou non et au proffit de ladite iglise, de lannee dou deffault de paymant jusques affin de paie, par les dites cincq livres de cire et missions dou tout en tout recopurer. Et que je mais contre la tenour de ces presentes lettres je ne viendray ne consentiray le contraire. Et renuncans en cest fait a toutes exceptions contraires et au droit disant generale renunciation ne doit valoir et veulx estre contreins a garder et tenir la tenour de ces lettres. Auxi comme de chouse adjugie par la court de monseigneur le duc de Bourgogne, a la juridition et cohertion de la quelle court je, quant a ce, submez moy, mes hoirs et touz mes biens. En tesmoignaige de la quel chouse je hay requis le seaul de la dite court estre mis en ces presentes lettres, et je, Phelippes de Saint Ylaire, chevaliers devant diz, toute la tenour de ces lettres veulx, consenz, outtroie, louhois, ratiffiois et dou tout en tout perpetuelmant approbvuois mon sairemant donney sur Sains Euvangiles de Deu corporelmant de jemais de moy, ne des miens, non venir encontre. Ce fuit faiz et donnez en la presence de Philibert Gruher de Seurre, clerc, coadjutour de monseigneur Guy Raby prevoyre, notaire de Beaulne par monseigneur le duc, Perrenot le barbier de Cisteaulx demorant a Villebichot, Jaquot Flour et Martin, filz au Bruerat de Viler sur Soone, tesmoins a ce appellez et requis, lan et le jour premieremant diz.